**Tisztelt Tagok !**

A Kaposvári Vízilabda Klub elnöksége az egyesület alapító okiratának III. fejezetében foglaltaknak megfelelően a következő határozatot hozta:

**2/2016 (IX.02.) határozat:**

Az elnökség egyhangú szavazással elfogadta a Tagdíj Szabályzatot, illetve a tagdíj mértékét 2017. évre 120.000,-Ft/tag összegben állapítja meg azzal, hogy a testvér 50%-os, a heti kötelezően 3 edzésen részt vevő gyermekek 40%-os, a kötelezően 4 edzésen részt vevők 20%-os kedvezményben részesülnek. Azon tag, aki legalább évi 200.000,-Ft adományt ad vagy adásában működik közre tagdíjmentességben részesül.

Kérem a tagokat illetve kiskorú tagjaink törvényes képviselőit, hogy fennálló tagdíj tartozásukat szíveskedjenek rendezni. felhívom a figyelmet arra, hogy 2017. január 01. napját követően kizárólag azon tagok részesülhetnek az egyesület szolgáltatásaiból, akik a tagdíjat folyamatosan fizetik, a jelentős tagdíj tartozásra tekintettel az elnökség az elnök közreműködésével kénytelen lesz az alapszabályban meghatározott szankciókat alkalmazni a tartozókkal szemben.

Azon társaság, aki adományt ad az egyesület részére a társasági adóról és az osztalékadóról szóló 1996. évi LXXXI. Törvény 7 § (1) bekezdés za) pontja, valamint a 3. B) számú melléklet 17. pontjára tekintettel a 8 § (1) bek. d.) pontja alapján a társaság adózás előtti eredményét csökkentheti az adomány 120%-ával megfelelő összeggel, vagy tartós – azaz legalább kettő éven keresztül – adományozás esetén a 7 § (1) bekezdés za) pontja, valamint a 3. B) számú melléklet 17. pontjára tekintettel a 8 § (1) bek. d.) pontja alapján a társaság adózás előtti eredményét csökkentheti az adomány 140%-ával megfelelő összeggel. A gyakorlatban ez azt jelenti, hogy 200.000,-Ft adomány esetén vagy 240.000,-Ft vagy 280.000,-Ft összeggel csökkentheti az adózás előtti eredményét, mely közvetlenül 24.000,-Ft vagy 28.000,-Ft adócsökkentést eredményez, viszont amennyiben ezen 200.000,-Ft összeget osztalékként kívánja kivenni, úgy ezen összeg után további 15 % személyi jövedelemadót és 14 % egészségügyi hozzájárulást kell fizetnie. Azaz 200.000,-Ft osztalék után 78.000,-Ft befizetési kötelezettsége keletkezik.

Tájékoztatom a tagokat, hogy a tagdíj emelésére azért van szükség, mert az. úgynevezett TAO támogatások igénybe vételéhez 10-30-50 %-os önrészre van szükség, ami az egyesület esetében a nem TAO-s költségekkel együtt kb. évi 25 millió forint összeget jelent. Ezzel szemben a tavalyi tagdíj bevétele az egyesületben mintegy 5 millió forint volt csak, ami a gazdálkodás egyensúlyát veszélyezteti.

Kérem a Tisztelt Tagokat, hogy akinek bármely kérdése felmerül a tagdíjjal vagy az adományozással kapcsolatosan, szíveskedjék személyesen keresni, de a közeljövőben tartandó szülői értekezleteken is részt veszek és tájékoztatást adok illetve állok rendelkezésre.

A Tagdíj Szabályzatot mellékeljük, és ezen tájékoztatást, valamint a Szabályzatot és az adományozáshoz szükséges dokumentum mintákat a honlapunkon a Támogatói klub címszó alatt folyamatosan elérhetővé tesszük.

Kaposvár, 2016. szeptember 8.

Kaposvári Vízilabda Klub

 Dobos Pál elnök